Dato: 4. april 2024 Sags nr.: 84.07.00-A00-1-23 Sagsbehandler: IIM

Notat

Modtager(e): CC:

Vejledning til bedømmelse af stemmesedler til valg til Europa-Parlamentet 2024

Herunder gennemgås reglerne for hvornår en stemme er afgivet korrekt samt hvornår stemmesedlen anses for at være ugyldig og dermed ikke kan komme i betragtning.

Først gennemgås reglerne for afgivelse af stemmen på et afstemningssted, altså hvor vælgeren møder op og stemmer. Efterfølgende gennemgås reglerne for brevstemmer.

Disse regler fremgår af BEK nr 29 af 10/01/2024 Bekendtgørelse om bedømmelse af stemmesedler afgivet til Europa-Parlamentsvalg.

Når en vælger stemmer i Danmark, sker det ved at sætte et kryds ved det parti eller kandidat, som vælgeren ønsker at stemme på. Et kryds defineres på følgende måde i bekendtgørelsen:

1) Bogstavet X.

2) Tegnet for plus (+).

3) Asterisk/stjerne (*).

4) Helt udfyldt/helt skraveret afkrydsningsrubrik.

5) Cirkel om afkrydsningsrubrikken.

6) Tjektegn/flueben.

Når man bedømmer en stemmeseddel og man ikke kan konstatere et kryds, som beskrevet ovenover, så skal man undersøge om stemmesedlen er ugyldig. Herunder beskrives ugyldighedsgrundende oplistet efter gældnde paragraf i bekendtgørelsen:

Blank stemmeseddel

§ 4. En stemmeseddel er ugyldig, hvis den er blank, jf. lovens § 29, stk. 1, nr. 1.

Alternative afmærkninger

Stemmesedler, der ikke er afmærket med kryds eller tilsvarende afmærkning, m.v.

§ 5. En stemmeseddel er ugyldig, hvis den i stedet for med kryds eller tilsvarende afmærkning er afmærket med bogstav eller andet mærke, der ikke har karakter af et kryds eller tilsvarende afmærkning, jf. dog stk. 2.

Bemærk dog at: stk. 2. Et overstreget, udvisket eller halvt kryds (dvs. en lodret, vandret eller skrå streg) bedømmes efter reglerne i § 11.

Stemmesedler, der giver anledning til tvivl om vælgerens stemmeafgivning

§ 6. En stemmeseddel er ugyldig, hvis den er helt eller delvis overstreget.

§ 7. En stemmeseddel er ugyldig, hvis den alene er afmærket med kryds eller tilsvarende afmærkning uden for partifelterne.

§ 8. En stemmeseddel er ugyldig, hvis den er afmærket med kryds eller tilsvarende afmærkning i flere partifelter.

§ 9. En stemmeseddel er ugyldig, hvis den er afmærket med kryds eller tilsvarende afmærkning, der rækker ind i flere partifelter, jf. dog § 10.

Bemærk dog, at § 10. Hvis den væsentligste del af et kryds eller tilsvarende afmærkning, herunder krydsets skæringspunkt, er placeret i ét partifelt, anses stemmesedlen som en gyldig stemme for den pågældende kandidatliste, medmindre stemmesedlen er ugyldig i medfør af en af de øvrige bestemmelser i bekendtgørelsen. Det afgøres efter reglerne i lovens § 30, stk. 1, om det er en personlig stemme eller en listestemme.

§ 11. En stemmeseddel er ugyldig, hvis den i stedet for eller foruden med kryds eller tilsvarende afmærkning er afmærket med overstreget, udvisket eller halvt kryds (dvs. en lodret, vandret eller skrå streg), jf. dog stk. 2.

Bemærk dog, at stk. 2. Hvis stemmesedlen er afmærket med kryds eller tilsvarende afmærkning inden for samme partifelt som det overstregede, udviskede eller halve kryds, anses stemmesedlen som en gyldig stemme for den pågældende kandidatliste, medmindre stemmesedlen er ugyldig i medfør af en af de øvrige bestemmelser i bekendtgørelsen. Det afgøres efter reglerne i lovens § 30, stk. 1, om det er en personlig stemme eller en listestemme.

§ 12. En stemmeseddel er ugyldig, hvis det af andre grunde end dem, der er nævnt i §§ 6-11, ikke med sikkerhed kan afgøres, hvilken kandidatliste vælgeren har villet give sin stemme.

§ 13. En stemmeseddel er ugyldig, hvis det må antages, at den ikke er udleveret på afstemningsstedet, jf. lovens § 29, stk. 1, nr. 4.

Stemmesedler med særpræg

§ 14. En stemmeseddel er ugyldig, hvis den foruden med kryds eller tilsvarende afmærkning er afmærket med bogstav eller andet mærke, der ikke har karakter af et kryds eller tilsvarende afmærkning, jf. dog stk. 2.

Stk. 2. Et overstreget, udvisket eller halvt kryds (dvs. en lodret, vandret eller skrå streg) bedømmes efter reglerne i § 11.

§ 15. En stemmeseddel er ugyldig, hvis den er afmærket med flere end 3 kryds eller tilsvarende afmærkninger. Et overstreget, udvisket eller halvt kryds (dvs. en lodret, vandret eller skrå streg), jf. § 11, betragtes som ét kryds ved anvendelse af reglen i 1. pkt.

§ 16. En stemmeseddel er ugyldig, hvis der er tegnet, skrevet, herunder skrevet et kandidatnavn eller andet navn, eller klæbet noget på stemmesedlen. Afsmitning eller lignende fra skriftfarven i det benyttede skriveredskab medfører dog ikke ugyldighed.

§ 17. En stemmeseddel er ugyldig, hvis den på anden måde end nævnt i §§ 14-16 er givet et særpræg, herunder ved afmærkning med forskellige skriftfarver, ved iturivning eller ved afrivning af et eller flere stykker, jf. dog stk. 2 og 3.

Stk. 2. Afmærkning af stemmesedlen med et andet skriveredskab end det, der er fremlagt eller ophængt i stemmerummet, betragtes ikke som særpræg, medmindre skriftfarven eller skrifttykkelsen er helt usædvanlig sammenlignet med almindelige skriveredskaber.

Stk. 3. Iturivning eller afrivning betragtes ikke som særpræg, hvis dette er sket ved stemmesedlens udtagning af stemmekassen eller senere.